

Σκάλα 28-05-2019

**Αρ.Πρωτ.: 8.060**

**ΠΡΟΣΚΛΗΣΗ**

**ΕΛΛΗΝΙΚΗ ΔΗΜΟΚΡΑΤΙΑ**

**NOMΟΣ ΛΑΚΩΝΙΑΣ**

**ΔΗΜΟΣ ΕΥΡΩΤΑ**

**ΠΡΟΣ**

**ΕΝΔΙΑΦΕΡΟΜΕΝΟΥΣ ΦΟΡΕΙΣ**

Ο Δήμος μας ενδιαφέρεται να αναθέσει τις εργασίες κατασκευής μόνωσης οροφής αιθουσών και αποκατάστασης χρωματισμών Α’ Δημοτικού Σχολείου Σκάλας, σύμφωνα με την επισυναπτόμενη περιγραφή.

Με βάσει τα ανωτέρω, καλείστε μέχρι και την 10η Ιουνίου 2019 και ώρα 11:00 π.μ. να υποβάλλεται έγγραφη προσφορά σχετικά με την ανωτέρω υπηρεσία, η οποία να περιλαμβάνει τις τεχνικές προδιαγραφές καθώς και την συνολική αμοιβή σας.

Προς απόδειξη της μη συνδρομής των λόγων αποκλεισμού από διαδικασίες σύναψης δημοσίων συμβάσεων των παρ.1 και 2 του άρθρου 73 του Ν.4412/2016, παρακαλούμε, μαζί με την προσφορά σας, να μας αποστείλετε τα παρακάτω δικαιολογητικά:

α. Απόσπασμα ποινικού μητρώου. Η υποχρέωση αφορά ιδίως: αα) στις περιπτώσεις εταιρειών περιορισμένης ευθύνης (Ε.Π.Ε.) και προσωπικών εταιρειών (Ο.Ε. και Ε.Ε.), τους διαχειριστές, ββ) στις περιπτώσεις ανωνύμων εταιρειών (Α.Ε.), τον Διευθύνοντα Σύμβουλο, καθώς και όλα τα μέλη του Διοικητικού Συμβουλίου.

β. Φορολογική ενημερότητα για συμμετοχή σε δημοπρασία

γ. Ασφαλιστική ενημερότητα για μη οφειλή ληξιπρόθεσμων οφειλών προσωπικού της

εταιρείας (άρθρο 80 παρ.2 του Ν.4412/2016)

δ. Ασφαλιστική ενημερότητα των διαχειριστών της εταιρείας.

**Η Αντιδήμαρχος**

**Δεντάκου Ελένη**

****

**ΕΛΛΗΝΙΚΗ ΔΗΜΟΚΡΑΤΙΑ ΣΤΟΙΧΕΙΑ ΥΠΗΡΕΣΙΑΣ**

**ΝΟΜΟΣ ΛΑΚΩΝΙΑΣ** Εργασίες κατασκευής μόνωσης οροφής αιθουσών

**ΔΗΜΟΣ EYΡΩΤΑ** και αποκατάστασης χρωματισμών

**Δ/νση Περιβάλλοντος,** Α΄ Δημοτικού Σχολείου Σκάλας

**Υπ. Δόμησης & Τ.Υ.**

**Κ.Α.:** 10-6261.0006

**CPV :** 45453000-7

(Εργασίες γενικής επισκευής και ανακαίνισης)

**ΤΕΧΝΟΟΙΚΟΝΟΜΙΚΗ ΠΕΡΙΓΡΑΦΗ**

Σε εσωτερικούς χώρους κτιρίων του Α’ Δημοτικού Σχολείου Σκάλας, υπάρχουν έντονα φαινόμενα υγρασίας, τα οποία χρήζουν άμεσης αντιμετώπισης, για λόγους υγιεινής, αισθητικούς, λειτουργικούς και ασφάλειας των κατασκευών.

Το πρόβλημα παρουσιάζεται στο πλακοσκεπές ανατολικό κτίριο που στεγάζονται τα γραφεία των δασκάλων, μία αίθουσα διδασκαλίας και η αίθουσα εκδηλώσεων και στο τμήμα του πλακοσκεπούς κτιρίου που στεγάζεται δύο αίθουσες διδασκαλίας και οι τουαλέτες.

Για την αντιμετώπιση του προβλήματος, κρίνεται απαραίτητη η υγρομόνωση της εξωτερικής επιφάνειας του δώματος, των ανωτέρω κτιρίων, με την επίστρωση κατάλληλης μεμβράνης, σε συνολική επιφάνεια 450 τετ.μετ., η εκτέλεση συνοδών εργασιών επισκευής και συντήρησης, καθώς και ο χρωματισμός εξωτερικών και εσωτερικών επιφανειών που έχουν επηρεαστεί από τα φαινόμενα υγρασίας.

Θα εκτελεστούν οι κάτωθι εργασίες:

1. Η κατασκευή υγρομόνωσης στις επιφάνειες των πλακών οροφής και η εκτέλεση εργασιών επισκευής – συντήρησης, ως κατωτέρω:

* Επιμελής καθαρισμός της επιφάνειας του δώματος, με υδροβολή, για την απομάκρυνση βρωμιάς, σκόνης, χαλαρών υλικών κλπ., που μπορεί να επηρεάσουν αρνητικά τη συγκόλληση του συστήματος υγρομόνωσης.
* Καθαίρεση του παλαιού, κατεστραμμένου, περιμετρικού στηθαίου με τούβλα, στο ανατολικό κτίριο και επανακατασκευή του περιμετρικού στηθαίου με τούβλα, σε συνολικό μήκος περίπου 80 μέτρων, για την οδήγηση των νερών στα σημεία υποδοχής των υδρορροών.
* Επάλειψη ορατών τμημάτων οπλισμού με τσιμεντοειδή αναστολέα διάβρωσης.
* Εφαρμογή επισκευαστικού τσιμεντοκονιάματος, όπου απαιτείται, για την βελτιστοποίηση των κλίσεων των επιφανειών. Επίσης θα τοποθετηθεί επισκευαστικό τσιμεντοκονίαμα στην ένωση του περιμετρικού στηθαίου με την επιφάνεια του δώματος, για τη δημιουργία καμπύλης επιφάνειας στην ένωση και την απάλειψη της καθετότητας, ώστε να διευκολύνεται η απορροή των νερών. Οι στρώσεις του τσιμεντοκονιάματος που θα πραγματοποιηθούν, θα είναι όσες θα απαιτηθούν από το απαιτούμενο πάχος εφαρμογής και τις οδηγίες του κατασκευαστή του προϊόντος.
* Εφαρμογή επισκευαστικού τσιμεντοκονιάματος, όπου απαιτείται, για την αποκατάσταση φθορών σε υποστυλώματα και προσόψεις.
* Αστάρωμα όλης της επιφάνειας των δωμάτων, με αστάρι δύο συστατικών, σε μία στρώση.
* Επίστρωση μεμβράνης στεγανοποίησης, σε όλη την επιφάνεια των δωμάτων, σε δύο στρώσεις. Η δεύτερη στρώση θα εφαρμοστεί, αφού παρέλθει ικανό χρονικό διάστημα από την επίστρωση της πρώτης, σύμφωνα με τις οδηγίες εφαρμογής του κατασκευαστή του υλικού.
* Επιμελής προσαρμογή του συστήματος μόνωσης, με τις υποδοχές των υδρορροών.
* Αντικατάσταση των σωληνώσεων υδροσυλλογής και υδρορροών, στο ανατολικό κτίριο.

Θα χρησιμοποιηθούν, τουλάχιστον, τα κάτωθι υλικά:

* Πλαστική σωλήνα ανοικτής υδρορροής λευκή, 20 μέτρα.
* Πλαστική σωλήνα Φ75, λευκή, 30 μέτρα.
* Πλαστική σωλήνα Φ100, λευκή, 30 μέτρα.
* Πλαστική σωλήνα Φ50, λευκή, 6 μέτρα.
* Παροχή ανοιχτής υδρορροής 100/90, 2 τεμάχια
* Συστολές ανοιχτής υδρορρής 90x75, 2 τεμάχια
* Μούφες ανοιχτής υδροροής, 4 τεμάχια
* Γωνίες 90ο Φ50 χρώματος λευκού, 10 τεμάχια
* Γωνίες 90ο Φ75 χρώματος λευκού, 15 τεμάχια
* Γωνίες 90ο Φ100 χρώματος λευκού, 5 τεμάχια
* ΤΑΥ Φ100/50 πλαστικό λευκό, 8 τεμάχια
* Στηρίγματα των ανωτέρω σωλήνων

Τα υλικά που θα χρησιμοποιηθούν, για την κατασκευή της υγρομόνωσης, θα έχουν τις κάτωθι προδιαγραφές:

Α. Ινοπλισμένο, επισκευαστικό τσιμεντοκονίαμα υψηλών αντοχών

Επισκευαστικό τσιμεντοκονίαμα υψηλών αντοχών, ινοπλισμένο. Θα παρέχει υψηλές αντοχές, πολύ καλή πρόσφυση με το υπόστρωμα, άριστη εργασιμότητα, μειωμένη υδατοπερατότητα, σταθερότητα όγκου. Αποτελεί επισκευαστικό κονίαμα σκυροδέματος τύπου CCR4, σύμφωνα με το πρότυπο ΕΝ 1504-3. Θα φέρει σήμανση CE και θα είναι πιστοποιημένο με ευρωπαϊκά πρότυπα. Θα είναι προϊόν κατασκευής γνωστής εταιρείας, ευρέως χρησιμοποιούμενο.

Θα εφαρμόζεται με μυστρί ή εκτόξευση σε δάπεδα, τοίχους ή οροφές.

Θα φέρει τα κάτωθι τεχνικά χαρακτηριστικά:

* Μορφή: τσιμεντοειδής κονίαμα
* Απόχρωση: γκρι
* Αντοχή σε θλίψη:
* 24 ωρών: >20,00 N/mm2
* 7 ημερών: >35,00 N/mm2
* 28 ημερών: >50,00 N/mm2
* Αντοχή σε κάμψη: >8,00 N/mm2
* Μέτρο ελαστικότητας ≥20 GPa
* Αντίσταση στην ενανθράκωση

Β. Επαλειφόμενος τσιμεντοειδής αναστολέας διάβρωσης οπλισμού σκυροδέματος.

Επαλειφόμενος τσιμεντοειδής αναστολέας διάβρωσης οπλισμού σκυροδέματος. Mε ισχυρά αντιδιαβρωτικά στη σύνθεσή του, προστατεύει τον οπλισμό του σκυροδέματος από την προσβολή του από σκουριά που δημιουργείται από την εισχώρηση υγρασίας ή νερού. Στεγανοποιεί τον οπλισμό και τον απαλλάσσει από τον κίνδυνο διάβρωσης. Θα έχει υψηλή συγκολλητική ικανότητα ώστε να λειτουργεί και ως υπόστρωμα μεταξύ παλαιού και νέου σκυροδέματος ή κονιάματος. Αποτελεί προϊόν προστασίας οπλισμού κατά της διάβρωσης κατά EN 1504-7. Θα φέρει σήμανση CE και θα είναι πιστοποιημένο με ευρωπαϊκά πρότυπα. Θα είναι προϊόν κατασκευής γνωστής εταιρείας, ευρέως χρησιμοποιούμενο.

Γ. Αστάρι

Εποξειδικό αστάρι δύο συστατικών με βάση το νερό.

Θα φέρει τα κάτωθι χαρακτηριστικά:

* Γρήγορη σκλήρυνση - δυνατή επικάλυψη μετά από 1 - 2 ώρες
* Βελτιώνει τις σκονισμένες ή εύθρυπτες επιφάνειες
* Ενισχύει την απορροφητικότητα του υποστρώματος
* Βελτιώνει την πρόσφυση σε ένα ευρύ φάσμα υποστρωμάτων
* Εύκολη εφαρμογή με βούρτσα ή ρολό
* Θα είναι προϊόν κατασκευής γνωστής εταιρείας, ευρέως χρησιμοποιούμενο.
* Θα φέρει σήμανση CE και πιστοποιημένο με ευρωπαϊκά πρότυπα

Δ. Μεμβράνη στεγανοποίησης.

Υγρή μεμβράνη πολυουρεθανικής βάσης, ψυχρής εφαρμογής, ενός συστατικού, με τεχνολογία ωρίμανσης που ενεργοποιείται από την υγρασία, αλλά δεν επηρεάζεται από αυτή κατά τη διάρκεια της ωρίμανσης. Ωριμάζει σχηματίζοντας ανθεκτική μεμβράνη στεγανοποίησης χωρίς ραφές για εκτεθειμένες επιφάνειες δωμάτων. Κατάλληλη για στεγανοποίηση σε υφιστάμενες κατασκευές.

Θα φέρει τα κάτωθι χαρακτηριστικά:

* Ψυχρής εφαρμογής
* Μεμβράνη χωρίς ραφές
* Μπορεί να ενισχυθεί με οπλισμό όπου απαιτείται
* Εύκολη στην επαναβαφή - δεν απαιτείται απομάκρυνση της υφιστάμενης στρώσης
* Διαπερατή από υδρατμούς, επιτρέπει στο υπόστρωμα να αναπνέει
* Ελαστική, διατηρεί την ευκαμψία της ακόμη και σε χαμηλές θερμοκρασίες
* Καλή πρόσφυση στα περισσότερα υποστρώματα
* Ταχείας ωρίμανσης, δεν επηρεάζεται από την βροχή σχεδόν άμεσα μετά την εφαρμογή
* Λευκής απόχρωσης
* Θα είναι κατάλληλο ακόμα και για τη μόνωση επιφανειών με στάσιμα νερά και πάγους.
* Θα παρέχει μεγάλη ανακλασιμότητα στην ηλιακή ακτινοβολία.
* Θα παρέχει εξαιρετική αντοχή στον ήλιο και στο παγετό.
* Η επιφάνεια, μετά την εφαρμογή, θα παραμένει βατή.
* Θα είναι προϊόν κατασκευής γνωστής εταιρείας, ευρέως χρησιμοποιούμενο.
* Θα φέρει σήμανση CE και πιστοποιημένο με ευρωπαϊκά πρότυπα.

Στη δαπάνη περιλαμβάνεται οιοδήποτε απαιτούμενο υλικό και μικρουλικό, η δαπάνη χρησιμοποίησης εξοπλισμού και η δαπάνη εργασίας, για πλήρη και έντεχνη εκτέλεση της υπηρεσίας.

Προθεσμία εκτέλεσης της υπηρεσίας είναι ΤΡΙΑΝΤΑ (30) ημερολογιακές ημέρες από την υπογραφή της σύμβασης.

Κατά τη προσφορά του αναδόχου εκτέλεσης της υπηρεσίας, θα δηλωθούν τα υλικά που θα χρησιμοποιηθούν για τη κατασκευή της μόνωσης, τα οποία θα συνοδεύονται από τα τεχνικά φυλλάδια του κατασκευαστή.

Δαπάνη εργασιών: 12.000,00 € + 2.880,00 € (ΦΠΑ 24%) = 14.880,00 €

2. Χρωματισμός εξωτερικών και εσωτερικών επιφανειών, ως κατωτέρω:

Χρωματισμός εσωτερικών και εξωτερικών επιφανειών, συνολικής επιφανείας 800 τ.μ., με πλαστικό χρώμα οικολογικών προδιαγραφών, σε δύο στρώσεις. Περιλαμβάνεται η εργασία απόξεσης και στοκαρίσματος των επιφανειών, καθώς και η προμήθεια όλων των υλικών και μικρουλικών που θα απαιτηθούν για πλήρη και έντεχνη εκτέλεση της υπηρεσίας.

Δαπάνη εργασιών: 4.400,00 € + 1.056,00 € (ΦΠΑ 24%) = 5.456,00 €

Η εργασία θα υλοποιηθεί μετά το πέρας των εργασιών κατασκευής της υγρομόνωσης και αποκατάστασης των φθορών. Προθεσμία εκτέλεσης της υπηρεσίας είναι ΕΞΗΝΤΑ (60) ημερολογιακές ημέρες από την υπογραφή της σύμβασης.

ΣΥΝΟΛΟ ΔΑΠΑΝΗΣ : 16.400,00 + 3.936,00 (ΦΠΑ 24%) = 20.336,00

Οι ενδιαφερόμενοι μπορούν να υποβάλλουν προσφορά για το σύνολο των ζητούμενων εργασιών ή για κάθε είδος χωριστά, δηλαδή είτε για την κατασκευή υγρομόνωσης στις επιφάνειες των πλακών οροφής και την εκτέλεση εργασιών επισκευής – συντήρησης είτε για τις εργασίες χρωματισμού.

Ο ανάδοχος είναι υποχρεωμένος, κατά την εκτέλεση των εργασιών, να προβεί σε κατάλληλη σήμανση, την αποτροπή προσέγγισης τρίτων στο σημείο εκτέλεσης των εργασιών, καθώς και να λάβει όλα τα απαιτούμενα μέτρα προστασίας της υγείας και ασφαλείας των εργαζομένων του, σύμφωνα με τις σχετικές διατάξεις και του Ν.3850/2010.

**ΘΕΩΡΗΘΗΚΕ**

**Βλαχιώτη 17 / 5 / 2019 Βλαχιώτη 17 / 5 / 2019**

**Ο Συντάξας Ο αναπληρωτής Προϊστάμενος,**

**Δ/νσης Περιβάλλοντος,**

**Υπ. Δόμησης & Τ.Υ.**

**Παναγιώτης Δερτιλής Παναγιώτης Δερτιλής**

**Μηχ/γος Μηχ/κός Μηχ/γος Μηχ/κός**